|  |
| --- |
| ***Директни плащания*** |

**1. На 27 април бяха изплатени 3 849 640 лв. по Схемата за специално плащане за културата памук за Кампания 2020 г.** Подпомагането е насочено към 112 земеделски стопани, заявили участие в схемата, които отглеждат памук от сортове, вписани в Сортовата листа на България или в Европейския каталог на полските култури. Право на специално плащане за култура- памук имат земеделските стопани, които са заявили площи, засети с памук. Минималната гъстота на посевите е не по-малко от 8000 бр./дка. Необходимо условие за получаване на подкрепата е кандидатите, до 1 декември на годината на кандидатстване, да предоставят сключен договор за изкупуване на произведената от тях продукция.

|  |  |
| --- | --- |
| ***Визия за ОСП след 2020 г.*** |  |

**2. На 19 април 2021 г. в гр. Брюксел се проведе заседание на Специалния комитет по селско стопанство (СКСС).** Ревизираният мандат на Португалското председателство преди провеждането на триалога по Регламента за стратегическите планове на 30 април предвиждаше заделяне на по-висок процент на средства за еко схемите. С документ, разпространен между делегациите на СКСС, председателството целеше постигане на компромис и преодоляване на различията между позициите на Съвета и Европейския парламент (ЕП). Предложението е за минимално индикативно финансово разпределяне на средства за еко схемите в 2 стъпки: за календарни години 2023 и 2024- поне 22% от средствата за директни плащания, а за 2025 и до края на периода- поне 25%. Позицията на ЕП е за 30%. Изменението на позицията на Съвета за по-висок процент на финансиране за еко схемите предвижда запазване на гъвкавостта от Общия подход, въвеждане на период за обучение и гъвкавост през първите две години 2023 и 2024 г., с цел избягване на риска от неизползване на средствата и предоставяне на възможност за корекции на индикативното финансово разпределение за еко-схемите, когато финансовите средства за агроекология и климат надвишават прага от 30% от приноса на ЕЗФРСР. По време на обсъжданията една част от държавите членки подкрепиха предложението за завишение на средствата за еко-схемите и гъвкавост, докато по-голямата част от държавите членки не подкрепиха завишението на средствата.

**3. По време на видеоконферентното заседание на Съвета по земеделие и рибарство, проведен на 26 април, португалското председателство положи усилия за постигане на споразумение за ОСП, преди изтичане на председателството.** Министрите посрещнаха със смесени реакции компромисното предложение за „зелената архитектура“. Повечето делегации настояха да бъде запазена допълнителната гъвкавост при еко-схемите (за да се избегне евентуална загуба на неизползвани средства), като се изказаха в защита на първоначалния 2-годишен „обучителен“ период и възможност за прехвърляне на средства между двата стълба. Комисията представи оценка на Стратегията на ЕС за хуманно отношение към животните. Обсъдена беше и ситуацията на селскостопанските пазари, както и търговски селскостопански въпроси. След срещата министърът на земеделието на Португалия, която е и председател на Съвета по земеделие и рибарство заяви, че „желанието на всички министри е да се постигне споразумение за ОСП до края на месец май“, като са наясно, че „сроковете за работа са много кратки“. До края на месец май се предвижда да бъде проведен следващ „супер триалог“ за ОСП, като очакванията са това да стане след 25 май. Също така, има голяма вероятност срещата за „супер триалога“ да съвпадне със срещата на министрите през май. Предвижда се двете срещи да се проведат в Брюксел, което ще позволи да се съберат на едно място всички преговорни екипи.

**4. На 5 май 2021 се проведе заседание на РГ Аташета по селско стопансто, на което председателството представи информация от проведените последни триалози по Пакета за реформа на ОСП.** На проведения триалог на 30 април 2021 г. относно Регламента за стратегическите планове, са обсъдени теми от „зелената архитектура“, развитието на селските райони, насочване на подкрепата, регионализация и други въпроси.По „зелената архитектура“ са били обсъдени някои стандарти за ДЗЕС (2,4,8 и 9), еко-схемите (заделяне на средствата и гъвкавост, включително трансфер между стълбовете) и други случаи на заделяне на средства (напр. за разходи, свързани с околната среда и климата по втори стълб и процентът, до който плащанията за райони с ограничения могат да допринесат за околната среда и климата), както и проследяване на разходите за климата и биоразнообразието. Съзаконодателите са постигнали временно споразумение да не се издаваделегиран акт по отношение на списъка на земеделски практики, които могат да бъдат избрани като еко-схеми; по ДЗЕС 2 и 4; процентът на трансфери между стълбовете в съответствие с позицията на Съвета, стига тези трансфери да не намаляват средствата за околна среда. ЕП е оценил предложението на председателството за увеличение на средствата за еко-схеми (22% през първите 2 години и 25% от 2025 г. нататък), но е необходимо потвърждение от ЕП. По ДЗЕС 8 и ДЗЕС 9 позициите на съзаконодателите се различават относно размера на стопанствата, които трябва да бъдат изключени. Председателството се придържа към позицията на Съвета за 10 хектара, докато предложението на ЕП е за 5 хектара и то се подкрепя от Комисията. По насочването на подкрепата съзаконодателите са обменили мнения как да се използват таваните, дегресивността и преразпределителните плащания за постигане на по-справедливо разпределяне на директните плащания, но не са постигнали обща позиция. ЕП е направил контра-предложение- всяка държава-членка да преразпределя минимум 6% от средствата, заедно със задължителен таван и дегресивност. Таванът и дегресивността ще станат доброволни само при условие, че държавата членка преразпределя минимум 12% от средствата. Ще е необходима допълнителна работа за сближаване на позициите на съзаконодателите. Обсъждано е и включването на социалното измерение в ОСП, но основният дебат по тази тема ще се проведе на заседанието на СКСС на 10 май 2021 г.

|  |  |
| --- | --- |
| ***Още от ЕС и света*** |  |

**5.** **Словения, на която предстои да поеме щафетата на ротационното председателство на Съвета на ЕС през втората половина на 2021 г., е определила предварителни дати за провеждане на заседания на Съвета по земеделие и рибарство.** Планираните срещи ще се проведат на 19 юли в Брюксел, 13 септември (вероятно Брюксел), 11-12 октомври (Люксембург), 15-16 ноември (Брюксел) и 13-14 декември (Брюксел). Обичайната неформална среща е предвидена за 5-7 септември, без допълнителни детайли, които да са известни на този етап. Словения поема председателството на Съвета на ЕС за втори път, като преди това е била председател през първата половина на 2008 г. Според правителството, приоритетите по време на предстоящото председателство ще бъдат определени съгласно визията за изграждане на по-добра общност, което би спомогнало да се постигнат целите за развитие на ЕС. Допълнителна яснота по ключовите теми от дневния ред се очакват през следващите седмици.